
§ 1  Målsetting for doktorgradsutdanningen
Doktorgradsutdanningen skal kvalifisere for forskningsvirksomhet og for annet arbeid i samfunnet hvor det stilles store krav til vitenskapelig innsikt. Studiet har et selvstendig forskningsarbeid på et spesialfelt med en vitenskapelig avhandling på høyt faglig nivå som mål. I tillegg skal doktorgradskandidaten få en videregående opplæring i teori og metode som gir faglig dybde og bredde i eget fag, samtidig som faget settes inn i en større ramme. Gjennom studiet skal kandidaten også få trening i formidling av faglig arbeid.

Doktorgradsutdanningen ved Det juridiske fakultet tar sikte på å lede fram mot graden dr.juris, og organiseres ved hjelp av en studieplan.

I tillegg til å kvalifisere for forskningsvirksomhet, har dr.juris-studiet som formål å kvalifisere til høyere dommerembeter og andre stillinger i privat og offentlig sektor hvor det stilles store krav til rettsvitenskapelig innsikt.

§ 2  Opptak
§ 2.1 Søkerens formelle kompetanse
For å bli opptatt til en doktorgradsutdanning må søkeren ha oppnådd eksamen av høyere grad innen det fagområdet vedkommende søker opptak til, eller ha annen utdanning godkjent av fakultetet/Norges fiskerihøgskole som grunnlag for opptak.

Fakultetet/Norges fiskerihøgskole kan stille krav om at søkere gjennomgår særskilte kurs og/eller består særskilt prøve før opptak.

For å bli tatt opp til dr.juris-studiet må søkeren ha oppnådd norsk cand.jur-eksamen eller tilsvarende eksamen fra et annet nordisk land. Fakultetet kan i det enkelte tilfelle godkjenne annen eksamen som grunnlag for opptak.

§ 2.2 Plan for doktorgradsutdanningen

Søknaden om opptak skal inneholde en plan for studiet. Planen skal inneholde prosjektbeskrivelse, plan for opplæringsdelen, tidsplan for studiet, finansieringsplan og forslag til veileder(e).

Prosjektbeskrivelsen skal gjøre rede for tema, problemstillinger og valg av metode. Beskrivelsen bør angi framdriftsplan for de ulike deler av forskningsarbeidet.

Dersom søkeren planlegger å bruke et annet språk i avhandlingen enn det som er godkjent i henhold til reglementets § 5, 8. ledd, skal søknad om godkjenning av dette leveres sammen med planen for studiet.

§ 2.3 Vilkår for opptak
Avgjørelsen om opptak baseres på en samlet vurdering av prosjektbeskrivelsen, søkerens formelle kvalifikasjoner og planen for doktorgradsstudiet, herunder tidsplan, finansieringsplan, godkjent(e) veileder(e) og søkerens tilgang til andre nødvendige faglige og materielle ressurser ved den forskningsinstitusjon vedkommende skal være tilknyttet.

Godkjenning av opplæringsdelen innenfor studiet skjer i henhold til utfyllende bestemmelser og de krav som stilles til komponentene i denne delen av programmet.

For å bli tatt opp på dr.juris-studiet må søkeren dokumentere tilstrekkelig potensiale for forskning. Ved vurderingen av om søkeren er kvalifisert for opptak, legges bl.a. vekt på kvaliteten av tidligere skriftlige arbeider og den karakter ved den eksamen som danner grunnlag for opptaket.

§ 2.4 Prosedyre for opptak
Søknad om opptak skal sendes til fakultetet/Norges fiskerihøgskole som i henhold til utfyllende bestemmelser avgjør opptak, godkjenner søkerens plan for studiet og oppnevner veileder(e). Avgjørelsen om opptak skjer etter innstilling fra det aktuelle fagmiljø. Fakultetet/Norges fiskerihøgskole fastsetter kriterier for rangering mellom kvalifiserte søkere i tilfeller der antall  søkere overstiger opptakskapasiteten.

Dersom søkers prosjekt tilsier at det kan være aktuelt med tilknytning til flere fagmiljøer, bør det også innhentes uttalelse fra relevant(e) fagmiljø(er) før opptak.

Søknad om opptak til dr.juris-studiet avgjøres av fakultetet som også skal godkjenne søkerens plan for studiet og oppnevne veileder(e).

§ 3  Avtale                                  

Opptak til organisert doktorgradsutdanning formaliseres i form av skriftlig avtale.  Avtalen inngås mellom doktorgradskandidat, veileder(e) og den avdeling/institutt kandidaten skal knyttes til, og angir partenes gjensidige rettigheter og plikter. Avtalen skal angi tema for avhandlingen, avtaleperiode, finansieringsplan, veiledningsforhold, arbeidssted og opplæringsdel.

Vesentlige endringer i de forhold som omtales i avtalen, skal forelegges fakultetet/Norges fiskerihøgskole til godkjenning.

§ 4  Doktorgradsprogram
§ 4.1 Normert tid

Doktorgradsprogrammet skal være lagt opp slik at det normalt skal kunne fullføres innenfor en tre års effektiv forskerutdanningsperiode. Av denne perioden skal minst ett semester være avsatt til organisert opplæring (kurs o.l). Opplæringsdelen skal være fullført når avhandlingen innleveres.

Når særlige faglige hensyn taler for det, kan fakultetet/Norges fiskerihøgskole godkjenne en annen tidsnormering. I alle tilfeller skal studiet føre fram til samme faglige nivå.

Avgjørelser om annen tidsnormering avgjøres av fakultetet. Som særlige faglige hensyn regnes bl.a. at studenten ikke har skrevet særavhandling, hovedfagsoppgave eller annet selvstendig arbeid.

§ 4.2 Opplæringsdel

Opplæringsprogrammet innen doktorgradsutdanningen skal inneholde den faglige og metodiske skolering som er ønskelig av hensyn til arbeidet med doktoravhandlingen og for kvalifisering til yrker hvor det stilles store krav til vitenskapelig innsikt. Programmet skal også inneholde opplæring i vitenskapsteori.

Fakultetet/Norges fiskerihøgskole er ansvarlig for å gi alle doktorgradskandidater tilbud om opplæring på høyt vitenskapelig nivå. Dersom den enhet som er ansvarlig for doktorgradsprogrammet ikke selv arrangerer hele opplæringsdelen, skal avdelingen legge forholdene til rette for kandidatens deltagelse i tilsvarende opplæring ved en annen enhet eller annen institusjon som gir godkjent doktorgradsopplæring.

Opplæringen kan gis dels som regelmessige forelesninger/seminarer, dels som kortere, intensive samlinger eller i annen form godkjent av fakultetet/Norges fiskerihøgskole. I de fag der det ikke foreligger egnet kurstilbud, kan individuelt lesepensum godkjennes som en del av kursprogrammet.

Alle som er tatt opp til doktorgradsutdanning, skal følge opplæringsprogrammet. Det kreves dokumentasjon for at kandidaten har tilegnet seg de nødvendige faglige kunnskaper. Slik dokumentasjon kan gis gjennom obligatoriske praktiske øvelser, skriftlige eller muntlige prøver, forelesning, seminarundervisning eller i form av vitenskapelig og/eller populærvitenskapelig artikkel eller i annen form godkjent av avdelingen.

Som et ledd i opplæringsdelen kan doktorgradskandidaten holde seminar eller forelesninger og på denne måten få øvelse i og hjelp til faglig formidling. Et populærvitenskapelig arbeid som krever tilnærmet samme arbeidsinnsats, kan godkjennes som tilsvarende skolering i faglig formidling.

Fakultetet/Norges fiskerihøgskole kan gi fritak for deltagelse i deler av opplæringsprogrammet dersom tilsvarende krav er oppfylt ved en annen institusjon som gir godkjent opplæring. I spesielle tilfeller kan det også gis helt eller delvis fritak for slik deltagelse dersom annen opplæring eller forskningsmessig erfaring som gir tilsvarende kompetanse, kan dokumenteres.

Nærmere regler om dr.juris-studiet fastsettes i studieplan. Den skal inneholde bestemmelser om hva som er obligatorisk deltakelse for studenten og kompetanseordningen for avgjørelser om dispensasjon fra doktorgradsprogrammet  og avgjørelse om godkjenning av fullført opplæringsprogram.

§ 4.3 Veiledning
Arbeidet med doktoravhandlingen skal foregå  under individuell veiledning av én av de vitenskapelige ansatte ved fakultetet/Norges fiskerihøgskole, av annen person med nødvendig fagkyndighet eller flere slike personer i samarbeid.

Normalt skal det være en veileder fra den avdeling doktorgradskandidaten er opptatt ved. Dersom det blir oppnevnt ekstern veileder, skal det normalt også oppnevnes en intern. I tilfeller med flere veiledere skal en av dem oppnevnes som hovedveileder. Veileder(e) skal ha doktorgrad eller tilsvarende faglig kompetanse. Doktorgradskandidater og veileder(e) forutsettes å holde jevnlig kontakt etter de retningslinjer som er fastsatt i avtalen om faglig veiledning i forskerutdanningen, jf. § 3. Normalt bør doktorgradskandidaten også ha anledning til å få sitt avhandlingsarbeid drøftet på seminar.

Dersom det er oppnevnt veileder fra fakultetene ved Universitetene i Oslo eller Bergen, er det ikke krav om at det også skal oppnevnes en intern veileder. Dersom det er oppnevnt en ekstern veileder fra en av disse to institusjonene, kan det også oppnevnes andre eksterne veiledere.

Dr.juris-studenten skal i løpet av studiet minst to ganger få anledning til å legge frem sitt avhandlingsprosjekt til diskusjon på seminar - første gang i løpet av første studieår. Ved første gangs fremleggelse forutsettes studenten å lage et notat om spesielle metodespørsmål som avhandlingsarbeidet reiser.

Studenten skal innen 31. desember hvert år, sammen med veileder(e), avgi skriftlig rapport om fremdriften i prosjektet til fakultetet. Fakultetet  kan bestemme om slik rapportering skal skje på eget skjema eller om rapporteringen skal inneholde bestemte opplysninger.

Er studenten misfornøyd med veiledningen, skal dette tas opp med fakultetet. Fakultetet kan oppnevne ny(e) veileder(e).
§ 5  Avhandling
Avhandlingen skal være et selvstendig, vitenskapelig arbeid på et høyt faglig nivå når det gjelder problemformuleringer, begrepsmessig presisering, metodisk, teoretisk og empirisk grunnlag, dokumentasjon og framstillingsform. Avhandlingen skal bidra til å utvikle ny faglig kunnskap og ligge på et faglig nivå som tilsier at den vil kunne publiseres som en del av fagets vitenskapelige litteratur.

Avhandlingen kan være et frittstående arbeid eller en videreføring av hovedfagsoppgave eller tilsvarende. Avhandlingen kan også være en videreføring av faglig arbeid som er utført tidligere i forbindelse med andre eksamener i studiet. 

Arbeid som har vært godtatt som hovedoppgave ved embetseksamen, som masteravhandling eller som magister- eller licensiatavhandling, eller som er belønnet med medalje for besvarelse av en av universitetets prisoppgaver, kan ikke antas til bedømmelse med mindre arbeidet inngår som en mindre del av en avhandling som består av flere sammenhengende arbeid. 

Flere mindre arbeid kan godkjennes som deler av doktoravhandlingen når de etter sitt innhold utgjør et hele. I tillegg til de enkelte delene skal det da utarbeides et sammendrag som gjør nærmere rede for helheten i avhandlingen.
Fellesarbeid kan godtas til bedømmelse (også som ett av flere arbeider, jfr. 4. ledd), forutsatt at doktorandens bidrag representerer en selvstendig innsats som kan identifiseres, i den utstrekning det er nødvendig for vurderingen. I slike tilfeller skal det innhentes erklæringer fra øvrige forfattere og andre som har fulgt arbeidet, slik at doktorgradskandidatens innsats kan identifiseres.

Et arbeid eller deler av et arbeid som tidligere er godkjent for doktorgraden ved utenlandsk universitet eller høgskole, kan ikke antas til bedømmelse, selv om arbeidet innleveres i omarbeidet skikkelse.

Avhandlingen skal være skrevet på norsk, svensk, dansk, engelsk, tysk eller fransk. Dersom kandidaten ønsker å benytte et annet språk, skal det være søkt om særskilt tillatelse til dette ved opptak, jf. § 2.2, 3. ledd.

Avhandlingen skal være offentlig tilgjengelig.

En doktorgradsavhandling som ikke er blitt godkjent ved en tidligere bedømmelse, kan bedømmes i omarbeidet skikkelse, enten som eneste arbeid eller som ett av flere sammenhengende arbeider, først seks måneder etter at avdelingen har fattet beslutning om å forkaste avhandlingen. Bedømmelse på ny kan bare finne sted en gang.

Avhandlingen skal bidra til å utvikle ny faglig kunnskap og må tilfredsstille de vitenskapelige krav som fagmiljøet stiller til en norsk juridisk doktoravhandling. Kravene må likevel ikke settes høyere enn at det normalt skal være praktisk mulig å gjennomføre avhandlingsarbeidet i løpet av normert studietid.

Kravet til vitenskapelighet innebærer bl. a. at avhandlingen må ligge på et høyt nivå når det gjelder problemformulering, begrepsmessig presisering og metodisk og teoretisk grunnlag, og at det må stilles store krav til dokumentasjon, objektivitet, åpenhet og fullstendighet.

§ 6  Bedømmelse 
Doktorgraden tildeles på grunnlag av:

a) Godkjent vitenskapelig avhandling og et tilfredsstillende forsvar i en offentlig disputas

b) Godkjent gjennomføring av opplæringsprogrammet, eventuelt annen godkjent faglig skolering eller kompetanse

c) Minst én godkjent prøveforelesning.

§ 7  Innlevering 
Søknaden om å få avhandlingen bedømt rettes til fakultetet/Norges fiskerihøgskole og vedlagt det antall eksemplarer av avhandlingen avdelingen bestemmer. Sammen med søknaden skal det foreligge dokumentasjon for at opplæringsprogrammet er fullført. Dersom avhandlingen godkjennes til disputas, leveres ytterligere det antall eksemplarer som kreves i henhold til utfyllende bestemmelser. Sammen med avhandlingen leveres et kortfattet sammendrag som kan tjene som pressemelding. Avhandlingen skal være offentlig tilgjengelig senest én måned før disputasen holdes.

Et innlevert arbeid kan ikke trekkes tilbake før det er endelig avgjort om det er verdig til å forsvares for doktorgraden. Etter innlevering har doktoranden kun anledning til å foreta rettinger av formell art, forutsatt at han eller hun sender inn en oversikt over samtlige rettinger som er foretatt i det innleverte arbeid. Oversikten leveres inn senest sammen med tema for selvvalgt prøveforelesning, jf § 10.

Søknad om å få avhandlingen bedømt for graden dr.juris, rettes til Fakultetsstyret sammen med 5 eksemplarer av avhandlingen. Dersom avhandlingen godkjennes skal ytterligere 50 eksemplarer leveres inn.
§ 8  Oppnevning av bedømmelseskomite
Til å bedømme prøveforelesningen(e), avhandlingen og forsvaret av den, oppnevner fakultetet/Norges fiskerihøgskole etter forslag fra den aktuelle grunnenhet/fagmiljø en sakkyndig bedømmelseskomite på minst tre medlemmer. Avdelingen utpeker komiteens leder. Minst ett av komitemedlemmene skal være uten tilknytning til Universitetet i Tromsø. Såvidt mulig bør ett av medlemmene være fra utenlandsk lærested. Komiteen skal såfremt mulig være sammensatt slik at begge kjønn er representert. Medlemmene skal ha doktorgrad eller tilsvarende faglig kompetanse. Habilitetsreglene i Forvaltningslovens §§ 6 flg. gjelder for komiteens medlemmer, jf. lovens § 10. Oppnevnt veileder kan ikke være medlem av bedømmelseskomiteen, men kan om ønskelig innkalles til møter i denne for å gjøre rede for veiledningen og arbeidet med avhandlingen. Doktoranden underrettes om komiteens  sammensetning.

§ 9  Komiteens innstilling og behandling av innstillingen
Komiteen avgir innen en frist fastsatt av fakultetet/Norges fiskerihøgskole begrunnet innstilling, eventuelt vedlagt individuelle uttalelser, om hvorvidt arbeidet er verdig til å forsvares for doktorgraden. Dissenser skal begrunnes. Komiteen kan kreve framlagt doktorandens grunnlagsmateriale og utfyllende eller oppklarende tilleggsinformasjon.

Bedømmelseskomiteens innstilling med eventuelle dissenser og individuelle uttalelser tilstiles fakultetet/Norges fiskerihøgskole og skal så snart som mulig oversendes doktoranden, som gis en frist på minimum en uke til å fremme skriftlige merknader til innstillingen. 

Dersom doktorandens merknader kan ha betydning for spørsmålet om avhandlingen kan godkjennes, bør merknadene forelegges bedømmelseskomiteen før fakultetet/Norges fiskerihøgskole fatter realitetsvedtak i saken.

Bedømmelseskomiteen innstilling med eventuelle merknader behandles av fakultetsstyret/høgskolestyret. Fakultetsstyret/høgskolestyret kan delegere videre til dekan/høgskolerektor fullmakt til å godkjenne en komiteinnstilling når den enstemmig konkluderer med at avhandlingen er verdig til å forsvares for doktorgraden.

Doktoranden underrettes om resultatet av behandlingen.

Dekan ved Det juridiske fakultet kan godkjenne en komitéinnstilling som enstemmig konkluderer med at avhandlingen er verdig til å forsvares for graden dr.juris. Dersom dekan finner at det er gjort feil i innstillingen av betydning for hvorvidt avhandlingen finnes verdig til å forsvares for graden dr. juris, skal saken behandles av Fakultetsstyret.

Dersom fakultetsstyret finner at det er gjort feil i innstillingen av betydning for hvorvidt avhandlingen finnes verdig for forsvar for graden dr.juris, kan Fakultetsstyret enten sende saken tilbake til bedømmelseskomitéen for ny vurdering med ny frist eller oppnevne ny bedømmelseskomité.

Dersom det foreligger dissens i komiteen, kan Fakultetsstyret avgjøre saken på det foreliggende grunnlag, oppnevne ny bedømmelseskomité eller innhente uttalelse fra to ekstraordinære sakkyndige.

De ekstraordinære sakkyndige skal ikke være ansatt ved Universitetet i Tromsø og ikke hatt befatning med avhandlingen tidligere. De skal ikke tre sammen som komité, men gi selvstendige vurderinger av avhandlingen og konkludere med et klart votum.

Når fakultetsstyret har innhentet uttalelse fra ekstraordinære sakkyndige, eller innstilling fra ny bedømmelseskomité, skal det avgjøre saken på dette grunnlag.

Doktoranden skal underrettes om de saksbehandlingsskritt Fakultetsstyret eller dekan foretar.
§ 10  Prøveforelesning(er) og disputas

Dersom arbeidet finnes verdig til å forsvares for doktorgraden, avsluttes doktorgradsutdanningen med én eller to offentlige prøveforelesninger, i henhold til utfyllende bestemmelser, og  en disputas. Én prøveforelesning skal være over oppgitt emne. Dersom det kreves to offentlige prøveforelesninger, skal den andre være over et selvvalgt emne. I så fall skal doktoranden meddele tittel på prøveforelesning over selvvalgt emne til fakultetet/Norges fiskerihøgskole 1 måned før disputasen. Emne for prøveforelesning over oppgitt emne bestemmes av bedømmelseskomiteen og kunngjøres for doktoranden 14 dager før forelesningen. Disputasen skal normalt avholdes innen seks måneder etter at avhandlingen er innlevert til bedømmelse. Prøveforelesningen(e) skal holdes før disputasen.

Forelesning(er) og disputas skal holdes på det språket som avhandlingen er skrevet på, eller et annet språk som er tillatt i henhold til §5, 8. ledd.

Bedømmelseskomiteen vurderer prøveforelesningen(e), som skal finnes tilfredsstillende. 

Finner bedømmelseskomiteen prøveforelesningen(e) tilfredsstillende, skal doktoranden forsvare doktorgradsarbeidet i disputas.

Disputasen skal være offentlig. Det skal normalt være to ordinære opponenter. De to opponentene skal være medlemmer av bedømmelseskomiteen og utpekes av fakultetet/Norges fiskerihøgskole eller av komiteen selv. I særlige tilfeller kan det oppnevnes opponenter som ikke har vært medlemmer av komiteen.

Disputasen ledes av dekan/høgskolerektor eller den denne bemyndiger. Den som leder disputasen gjør kort rede for innleveringen og bedømmelsen av avhandlingen og for prøveforlesningen(e) og bedømmelsen av denne/disse. Deretter gjør første ordinære opponent eller doktorand, etter avdelingens bestemmelse, rede for hensikten med og resultatene av den vitenskapelige undersøkelsen. Første ordinære opponent innleder diskusjonen og andre ordinære opponent avslutter disputasen. Øvrige tilstedeværende som ønsker å delta i drøftingen, må under disputasen gi melding om dette til disputasens leder innen et tidspunkt som denne fastsetter og kunngjør ved åpningen av disputasen.

Etter disputasen sender bedømmelseskomiteen en innberetning til fakultetet/Norges fiskerihøgskole der den gjør rede for hvordan den har vurdert prøveforelesningen(e) og forsvaret av avhandlingen. Innberetningen skal konkludere med om prøvene samlet sett er godkjent/ikke godkjent.

Hvis prøveforelesningen(e) og/eller disputasen ikke godkjennes, kan ny prøve først avlegges seks måneder etter disputasen. Såvidt mulig skal de nye prøvene vurderes a den opprinnelige bedømmelseskomiteen.

Det skal være to prøveforelesninger for graden dr.juris. Prøveforelesningen over selvvalgt emne avholdes først.

Prøveforelesningene skal hver være på 45 minutter med ytterligere 5 - 10 minutter til spørsmål fra bedømmelseskomitéen og andre.

I henhold til Forskrift for gradene dr.art., dr.juris, dr.med., dr.polit., dr.psychol. og dr.scient. ved Universitetet i Tromsø 05.06.97§, 10, sjette avsnitt, er ordningen for graden doctor juris slik at doktoranden skal gjøre rede for hensikten med og resultatene av den vitenskapelige undersøkelsen.

§ 11  Kreering og diplom

På grunnlag av innberetning fra bedømmelseskomitéen og fakultetet/Norges fiskerihøgskole om at prøveforelesningen(e) og disputasen er godkjent, kreerer Universitetsstyret doktoranden til doktor.

Doktorgradsdiplom utferdiges av institusjonen. På diplomet føres kreeringsdato og opplysninger om hvilket fagområde doktorgraden er avlagt innenfor. I tillegg utferdiges doktorgradsvitnemål hvor tittel på avhandling og prøveforelesning(er) føres opp sammen med opplysninger om det faglige opplæringsprogram doktoranden har deltatt i.

§ 12  Klage
§ 12.1 Klage på opptak/søknadsbehandling
Avslag på søknad om opptak etter § 2 kan påklages etter reglene i Forvaltningslovens §§ 28 flg. Grunngitt klage sendes til avdelingen. Blir avslaget opprettholdt, sendes klagen uten ugrunnet opphold til Den sentrale klagenemd til avgjørelse.

§ 12.2 Klage på godkjenning av opplæringsprogrammet
Ved klage på avslag på godkjenning av kurs eller andre deler av opplæringsprogrammet, jf. § 4.2. gjelder § 12.1 tilsvarende. Ved klage over sensur ved særskilt eksamen eller prøve gjelder likevel  Lov om universiteter og høgskoler §§ 51 og 52.

§ 12.3 Klage over avslag på søknad om bedømmelse eller nekting av godkjenning av avhandling, prøveforelesning eller forsvar
Nekting av godkjenning av avhandling, prøveforelesning eller forsvar kan påklages etter reglene i Forvaltningslovens §§ 28 flg. Grunngitt klage sendes avdelingen. Hvis vedtaket er truffet av avdelingen, kan avdelingsstyret oppheve eller endre vedtaket hvis det finner klagen begrunnet. I motsatt fall sendes klagen til styret til avgjørelse. Har styret truffet det påklagede vedtaket, og det ikke finner grunn til å oppheve eller endre dette, sendes klagen til departementet til avgjørelse. Klageinstansen kan prøve alle sider ved det påklagede vedtak. Dersom underinstansen eller klageinstansen finner grunn til det, kan det oppnevnes et utvalg eller enkeltpersoner til å foreta en vurdering av den foretatte bedømmelse og de kriterier denne bygger på, eller til å foreta en ny eller supplerende sakkyndig vurdering.
§ 13  Utfyllende bestemmelser
Universitetsstyret fastsetter utfyllende bestemmelser til denne forskriften etter forslag fra fakultetene/Norges fiskerihøgskole.

